Foto: Hina

IVICA Todorić u novoj objavi na blogu najavio je podizanje kaznene prijave protiv Ante Ramljaka. Osim toga, obrušio se na vladu rekavši kako je s nekim ljudima iz Agrokora radila na uništavanju firme. Dodao je i kako je Plenković rekao da se pregovori vode još od siječnja, a da on kao vlasnik firme za nikakve sastanke u siječnju ne zna.



"O ljudima iz CAIB-a, o kojima sam već pisao, sve se zna - firma im ne postoji, gdje god da su radili rezultati ne postoje. Nevjerojatno je da upravo ti ljudi danas pod patronatom Vlade upravljaju Agrokorom, a njihovi partneri uz pomoć Marine Dalić i Borislava Škegre nikada nisu napravili niti jedan ozbiljni projekt. Ti ljudi danas zloupotrebljavaju i obmanjuju državne institucije, policiju koja od 6. travnja ove godine sjedi u Agrokoru (policija je ušla u Agrokor na osnovu paušalnih i neistinitih izjava državnih dužnosnika samo jedan dan prije aktivacije Lex-a što je eklatantna zlouporaba represivnog aparata i nezapamćeni pritisak na Upravu) . Izvanredna uprava obmanjuje istražitelje DORH-a i PNUSKOK-a krivim i nepotpunim podacima želeći progon ljudi koji su stvorili 60 tisuća radnih mjesta, izgradili nove industrije i koji su 30 godina u dan podmirivali svoje obaveze prema radnicima i državi.



Zbog saznanja koja imam, osobno ću, zbog nezakonitih radnji, DORH-u kazneno prijaviti Antu Ramljaka. Imam saznanja da je izvanredni povjerenik, uz potporu Vlade, čovjek izvan zakona. Isto tako ću prijaviti ljude iz Agrokora koji su u Koncernu napravili ogromnu štetu radi vlastitih interesa. Ti ljudi su bili zaduženi i imali su ovlasti za pribavljanje novca za prodaju non-core biznisa, za kupnju i prodaju kompanija, za prodaju imovine, za realizaciju monetizacija i drugih aktivnosti. Ništa od toga nisu napravili, naravno onda nisu ništa ni potpisali, ali zato su prave prilike za financiranje Agrokora odbijali.



To su činili bi Agrokor doveli u probleme i nakon toga zajedno sa ostalim ljudima iz organizacije sebi pribavili nepripadajuću materijalnu korist. U tome je, očito, aktivno sudjelovala i Vlada što je premijer i osobno potvrdio izjavi da se „razgovori s ljudima iz Agrokora vode još od siječnja“! Kako onda ja kao vlasnik to nisam znao? Naravno logično je - zbog interesa pojedinaca uz pokroviteljstvo Vlade trebalo je stvoriti uvjete za otimanje Agrokora što je i učinjeno neustavnim i protuzakonitim Lex Agrokorom. Ovdje želim jasno naglasiti da ljudi koji su danas partneri Vlade i nekih institucija RH izvan zakona!

To nisu nadriliječnici, to su ljudi koji su osmislili veliku pljačku, a Vlada je VUKU dala da čuva stado ovaca. Uvjeren sam da će institucije pravne države uskoro razotkriti cijelu zločinačku organizaciju. Ovakav udar na pravnu državu, na Ustav i zakone, na ljudska prava, institucije pravne države i stručna javnost sigurno ne mogu i, uvjeren sam, neće ignorirati. Istina će se saznati u nulu, i u tome ću biti dosljedan iznoseći činjenice, brojke i stvarne podatke"

